****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/17-01/37**

**URBROJ: 2123-05-01-17-1**

**U Šandrovcu, 22.12.2017.**

**Z A P I S N I K**

**sa 5. sjednice Općinskog vijeća općine Šandrovac održane 22.12.2017. sa početkom u 10,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Miroslav Sokolić, Danijel Bedeković, Marica Petreković, Sven Perec, Igor Škudar i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac Josip Dekalić, zamjenik općinskog načelnika Željko Đipalo, Ivana Fočić, pročelnica JUO Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Dajana Perhot, referent za računovodstvo i financije Općine Šandrovac

**Zapisničar:** Martina Bedeković

Predsjedavajući je pozdravio prisutne i utvrdio kvorum.

Predsjedavajući je dao na glasovanje prijedlog da se kao prva točka dnevnog reda uvrsti prijedlog za smjenu predsjednika općinskog vijeća Općine Šandrovac.

\*\*Miroslav Sokolić: „Prije donošenja Dnevnog reda, obično je praksa, jer ja hvala Bogu dosta gledam sabor, i tamo se Odluka o prisezi novog vijećnika donosi prije donošenja Dnevnog reda. Ja ne znam zašto to i ovdje nije tako napravljeno, jer ste samim tim pogriješili i na prošloj sjednici.“

\*Predsjednik općinskog vijeća Općine Šandrovac: „Mi nismo pogriješili.“

\*\*Miroslav Sokolić: „To je vaše tumačenje.“

\*Predsjednik općinskog vijeća Općine Šandrovac: „Vi na prošloj sjednici niste prihvatili Dnevni red, a ja zbog toga ovu točku stavljam sada na početak Dnevnog reda.“

U trenutku glasanja bilo je prisutno 10 vijećnika , te Prijedlog nije izglasan sa 5 glasova ZA i 5 glasova PROTIV.

\*Predsjednik općinskog vijeća Općine Šandrovac: „Prema našem Poslovniku i Statutu imate pravo ponovno, nakon mjesec dana, podnijeti ovaj zahtjev i onda ćemo ga staviti na Dnevni red, iako ja vjerujem da ću ja prije toga nešto drugo napraviti.“

Predsjedavajući je dao Dnevni red na usvajanje, te je Dnevni red usvojen jednoglasno od strane Općinskog vijeća.

**D N E V N I R E D**

1. Prisega Miroslava Sokolića za vijećnika općinskog vijeća Općine Šandrovac,
2. Aktualni sat,
3. Usvajanje zapisnika sa 3. sjednice općinskog vijeća Općine Šandrovac,
4. Usvajanje zapisnika sa 4. sjednice općinskog vijeća Općine Šandrovac,
5. Donošenje III. izmjena i dopuna Proračuna Općine Šandrovac za 2017. g.,
6. Donošenje Proračuna Općine Šandrovac za 2018. g. i projekcija Proračuna za 2019. i 2020. godinu (opći i posebni dio Proračuna i Plan razvojnih programa),
7. Donošenje Odluke o izvršenju Proračuna Općine Šandrovac u 2018. g.,
8. Donošenje Programa investicijskog održavanja, gradnje objekata i uređaja komunalne infrastrukture u 2018. g. na području općine Šandrovac,
9. Donošenje Programa održavanja komunalne infrastrukture u 2018. g.,
10. Donošenje Programa javnih potreba u kulturi 2018. g.,
11. Donošenje Programa javnih potreba u sportu u 2018. g.,
12. Donošenje Programa socijalno – zdravstvenih potreba i humanitarnih udruga i zajednica Općine Šandrovac za 2018. g.,
13. Donošenje Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2018. g.,
14. Donošenje Programa raspolaganja prihodima dobivenim od naknade za zadržavanje nezakonito izgrađenih zgrada na području Općine Šandrovac u 2018. g.,
15. Donošenje Programa korištenja sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2018. g.,
16. Donošenje Odluke o prijenosu poslova uz utvrđivanje, evidentiranje, nadzor, naplatu i ovrhu općinskih poreza na poreznu upravu u 2018. g.,
17. Odluka o raspoređivanju sredstava političkim strankama zastupljenim u Općinskom vijeću Općine Šandrovac u 2018. godini,
18. Donošenje Odluke o isplati jednokratne pomoći za opremu novorođenog djeteta u obitelji na području Općine Šandrovac u 2018. g.,
19. Donošenje Odluke o donošenju Programa o bespovratnim potporama za poticanje razvoja poduzetništva na području Općine Šandrovac u 2018. g.,
20. Donošenje Odluke o isplati jednokratne novčane pomoći studentima sa područja Općine Šandrovac u 2018. godini,
21. Davanje suglasnosti na izvješće o obavljenoj reviziji učinkovitosti gospodarenja poljoprivrednim zemljištem u vlasništvu RH na području Općine Šandrovac za razdoblje 2014. do 2016. godine,
22. Donošenje Odluke o provođenju popisa i osnivanju Povjerenstva za popis dugotrajne imovine Općine Šandrovac,
23. Donošenje Odluke o imenovanju ovlaštenih predstavnika Općine Šandrovac kao javnog naručitelja u postupcima javne nabave i bagatelne nabave u 2018. g.,
24. Odluka o nabavi službenog automobila za potrebe Općine Šandrovac,
25. Odluka o II. izmjenama i dopunama Odluke o nerazvrstanim cestama na području Općine Šandrovac,
26. Donošenje Analize stanja sustava zaštite i spašavanja na području Općine Šandrovac za 2017. godinu,
27. Donošenje Godišnjeg plana razvoja sustava civilne zaštite na području Općine Šandrovac za 2018. godinu,
28. Suglasnost na I. Izmjene i dopune Financijskog plana Doma za starije i nemoćne osobe Šandrovac za 2017. g.,
29. Suglasnost na Financijski plan Doma za starije i nemoćne osobe Šandrovac za 2018. g. i projekcije za 2019. i 2020. godinu,
30. Donošenje Odluke o kriterijima i načinu ostvarenja prava na dotiranje troškova smještaja u Domu za starije i nemoćne osobe „Šandrovac“ u 2018. godini.

**Točka 1.**

**Prisega Miroslava Sokolića za vijećnika općinskog vijeća Općine Šandrovac.**

**\***Pročelnica Jedinstvenog upravnog odjela Općine Šandrovac, Ivana Fočić: „Gospodina Ormanovića, koji je predsjednik mandatnog izbornog povjerenstva općinskog vijeća Općine Šandrovac, pozivam da ispred mandatnog izbornog povjerenstva pročita prisegu.“

\*\*Ranko Ormanović: „Temeljem odredbe članka 52. Statuta Općine Šandrovac obavještava se općinsko vijeće Općine Šandrovac o podnesenoj ostavci Franje Ćuka iz Lasovca, na dužnost vijećnika općinskog vijeća Općine Šandrovac. Konstatira se da je Franjo Ćuk iz Lasovca, dana 03.11.2017. godine dostavio Jedinstvenom upravnom odjelu Općine Šandrovac izjavu kojom je podnio ostavku na mjesto vijećnika u općinskom vijeću Općine Šandrovac, ovjerenu kod Javnog bilježnika, Marije Pranjić iz Bjelovara, dana 30.10.2017. godine pod brojem OV 2382/2017. Zamjenik imenovan u Vijeće sa izborne liste HDZ-a, na odrađenim lokalnim izborima 2017. godine, koji umjesto Franje Ćuka počinje obavljati vijećničku dužnost je Miroslav Sokolić iz Šandrovca. Pozivam Miroslava Sokolića da ustane i prisegne pred ovim općinskim vijećem Općine Šandrovac, prema Statutu Općine Šandrovac: „Prisežem svojom čašću da ću dužnost vijećnika u općinskom vijeću Općine Šandrovac obavljati savjesno i odgovorno, da ću se u svom radu držati Ustava Republike Hrvatske, Zakona i Statuta Općine Šandrovac, te da ću se zauzimati za svekoliki napredak Republike Hrvatske i Općine Šandrovac. Prisegu prihvaćam i osobno je dragovoljno potpisujem.“

\*Miroslav Soklić: „Prisežem.“

\*\*Predsjednik općinskog vijeća Općine Šandrovac, Ranko Ormanović: „Čestitam.“

\*Vijećnik Miroslav Sokolić: „Hvala lijepa.“

Predsjedavajući je konstatirao kako će sve točke donesene na ovom Općinskom vijeću biti pravovaljane.

**Točka 2.**

**Aktualni sat.**

\*\*Vijećnik Miroslav Sokolić: „Još ću Vam sada pojasniti da niste u pravu što se tiče Vaše ostavke, donošenje akta po hitnom postupku, koji je naveden. U članku 41., iznimno akt se može donijeti po hitnom postupku samo ako to zahtijevaju osobito opravdani razlozi ili ako se bi ne donošenje takvog akta u određenom roku moglo uzrokovati znatniju štetu za općinu. Za donošenje akta po hitnom postupku, ne primjenjuju se propisani rokovi utvrđeni u članku 30. ovog Poslovnika, na koji ste se Vi opozvali da se mora donijeti rješenje i da se mora o tome raspravljati. Uz prijedlog akta, da se akt donese po hitnom postupku, donosi se prijedlog akta, a ako prijedlog podnosi vijećnik, tada mora imati pisanu podršku jedne trećine vijećnika. Prijedlog za donošenje akta po hitnom postupku podnosi se predsjedniku općinskog vijeća, najkasnije dan prije održavanja sjednice općinskog vijeća. Predsjednik općinskog vijeća bez odlaganja upućuje prijedlog da se akt donese po hitnom postupku, vijećnicima, te načelniku ako on nije predlagatelj. A Vi sad meni odgovorite tko je prekršio Poslovnik Općinskog vijeća, vi ili mi? I ako još hoćete da vam pročitam članak 42., gdje to isto stoji, iako mislim da vam je ovo dovoljno i da vam ne moram dalje uopće čitati.“

**\***Predsjedavajući: „Gospodine Sokoliću, vi ste nama sada pročitali članak na koji se niste pozvali u ovom prijedlogu. Pročitajte si članak 79. Možete li Vi meni reći koji sam ja to dio prekršio da bi postojala opasnost za djelatnike Općine Šandrovac? Da li postoji hitnost gdje sam ja nešto prekršio i nanio štetu koja bi mogla uzrokovati štetu Općini Šandrovac. To mi objasnite.“

\*\*Vijećnik Miroslav Sokolić: „Jeste, učinili ste štetu kojom ste mogli prouzročiti da idemo na nove prijevremene izbore. Time što zadnji puta niste imali dovoljan broj vijećnika i zato se danas i održava ova sjednica. I što bi bilo da mi i danas nismo prihvatili Dnevni red?“

**\***Predsjedavajući: „Vi ste napravili političku trgovinu, a znate što slijedi iza toga. Ja neću potezati to pitanje, ali to je čista politička trgovina. To je jasno kao dan i nemojte da ja idem u dokazivanje.“

\*\*Vijećnik Igor Škudar: „Čistu političku trgovinu ste Vi napravili odmah na početku. U slučaju da se dokaže da niste u pravu, ja ću podnijeti kaznenu prijavu protiv Vas.“

**\***Predsjedavajući: „Koju sam ja to političku trgovinu napravio?“

\*\*Vijećnik Igor Škudar: „Ima institucija koje će to riješiti. Mi nismo mala djeca, bili smo kod pravnika i posavjetovali se.“

**\***Predsjedavajući: „Ovaj dio niste dobro napravili. Ali mi i dalje funkcioniramo kao Vijeće. Nakon 30 dana vi ponovno podnesite zahtjev i dobro ga predložite. I ne možete meni prijetiti sudom, jer ja se ne bojim. Da li sada netko ima nešto pametnije za pitati na aktualnom satu?“

\*\*Vijećnik Igor Škudar: „Ovo je isto bilo pametno i nemojte se ismijavati iz nas.“

**\***Predsjedavajući: „Ja se ne ismijavam iz nikoga. I molim Vas da poštujete protokol i Poslovnik.“

\*\*Vijećnik Miroslav Sokolić: „Gospodine načelniče, zanima me što je sa bunarima iz Jasenika. Vidim da tog dijela nema u Proračunu, a bili smo govorili da će tu biti neka voda, pa me zanima što je sa tim, gdje je stalo, hoće li to ići ili neće?“

\*Načelnik Općine Šandrovac, Josip Dekalić: „Zemljište tamo smo otkupili i napravili prvu istražnu bušotinu, koja je pokazala da tamo ima vode. Nakon toga smo išli sa zahtjevom za financiranje prema Hrvatskim vodama. Hrvatske vode su tada i uložile velika sredstva. Naime, tamo su sada 4 istražne bušotine i bušeni su pravi bunari. Dva su velika i jedan istražni, dakle sve ukupno 3 bunara. Tamo ima preko 70 litara vode u sekundi, što bi bilo dovoljno za skoro pola naše županije. Za to je već bio napravljen projekat i izabran izvođač radova na cijelom spojnom vodovodu. Znači tamo bi se po tom projektu spajao Banov stol sa tim bunarima. U međuvremenu nije bilo razumijevanja u županiji, te su susjedi iz Podravine imali veći utjecaj na Hrvatske vode, pa su za sada ti bunari ostavljeni sa strane. Žalosno je to što smo mi kao Općina Šandrovac i ja kao načelnik odradili maksimalan posao do kraja vezano uz bunare, ali dokle god se ne poslože stvari između Bjelovarsko – bilogorske i Koprivničko – križevačke županije mi ne možemo ništa i sve će stajati ovako kako je. Iako ćemo mi i dalje inzistirati na tome da se ti bunari uvrste u Proračun Hrvatskih voda.“

\*Pročelnica JUO Općine Šandrovac, Ivana Fočić: „Prije mjesec dana Općina Šandrovac stekla je vlasništvo nad tom velikom česticom, tako da je cijelo to veliko zemljište bunara isključivo naše vlasništvo. Također smo stekli vlasništvo i na zemljištu gdje je društveni dom u Lasovcu.“

\*Načelnik Općine Šandrovac, Josip Dekalić: „Važno je da mi bunare imamo. Ponavljam još jednom, mislim da je krivo odrađeno u našoj Županiji, jer oni su morali razmišljati o tome da imamo svoje crpilište. Ako postoji u Velikom Grđevcu, Grubišnom Polju, Velikim Zdencima, Daruvaru, Siraču, Rači, ne znam zašto se i kod nas nije odradilo do kraja. Jer Hrvatske vode su sve platile, a ti iznosi su bili sigurno preko 600.000,00 kuna, te na karti Hrvatskih voda to crpilište postoji i zove se „Crpilište Jasenik“.

**\*\***Vijećnik Danijel Bedeković: „Gospodine načelniče, zanima me koje su to osobe koje primaju socijalnu pomoć u našoj općini. Da li vi imate uvid u to?“

\*Načelnik Općine Šandrovac, Josip Dekalić: „Ne, a bojim se da taj odgovor nećete dobiti ni u Centru za socijalnu skrb, jer to je za njih tajna. Mi recimo, dobijemo sredstva za pomoć za ogrjev i uz to popis osoba koje će dobiti ta sredstva, ali mi sa tim popisom ne smijemo ići u javnost i otkriti tko se na njemu nalazi. Po meni osobno to ne bi trebalo biti tako, ali tako je.“

\*Pročelnica JUO Općine Šandrovac, Ivana Fočić: „Popis je promjenjiva kategorija, tako je bilo npr. zadnji puta kada smo dobili popis osoba, u mjesec dana su se neke osobe sa njega promijenile.“

\*Načelnik Općine Šandrovac, Josip Dekalić: „Na jednom od prošlih vijeća to je već bilo traženo. Mi smo tada socijalnoj skrbi uputili službeni upit o tome i oni su nam ga odbili dati, upravo zbog toga što su po njima to tajni podaci.“

**\*\***Vijećnik Slaven Kurtak: „Da li našu općinu ti korisnici nešto koštaju?“

\*Načelnik Općine Šandrovac, Josip Dekalić: „Ne. Pravo na socijalnu pomoć imaju osobe, ne bitno o tome koliko su stare, koje nisu radno sposobne, nemaju riješeno stambeno pitanje, odnosno koje na svoje ime nemaju ništa prijavljeno i koje nemaju nikakav dohodak. Oni podnesu zahtjev i postaju korisnici socijalne pomoći.“

**\*\***Vijećnik Slaven Kurtak: „Vidim praksu kod nekih gradova koji su korisnicima socijalne pomoći naložili da moraju doći odraditi četiri ili tri sata dnevno da bi se ti troškovi refundirali. Ukoliko netko ne dođe na to mjesto raditi, skidaju ga sa socijalne pomoći. Ja mislim da bi se to možda i tako moglo riješiti za sve one koji su radno sposobni, jer da ovo baš i nema smisla.“

\*Pročelnica JUO Općine Šandrovac, Ivana Fočić: „Problem je u tome što je na tom popisu bilo jako malo radno sposobnih ljudi.“

\*Načelnik Općine Šandrovac, Josip Dekalić: „Oni bi svaki trebali odraditi 28 sati mjesečno. U Kapeli recimo to dosta dobro funkcionira. Problem je što oni svaki trebaju imati prijevoz do radnog mjesta, moraju iznad sebe imati čovjeka koji će nadgledati to što oni rade, dalje je pitanje da li oni smiju raditi s trimerima i tko će odgovarati ako se netko npr. posječe. A i većina njih prije svega odu doktoru, gdje dobiju papir da nisu radno sposobni. Zato mi radije imamo javne radove nego ovo.“

**\*\***Vijećnik Slaven Kurtak: „Vezano uz predškolsku djecu. Bila je priredba za Svetog Nikolu i sve se je lijepo odradilo, ali mislim da bi Općina mogla izdvojiti sredstva i za ovu djecu od 0 do 6 godina koja još ne idu u školu, da se i za njih kupe pokloni.“

\*Načelnik Općine Šandrovac, Josip Dekalić: „Evo sada se radi Proračun, pa vi recite da se stave sredstva za to i stavit će se. Jer to onda ne povlači samo pitanje Šandrovca, nego su tu i djeca iz okolnih mjesta, Lasovca, Ravneša, Kašljavca, Pupelice i Jasenika. Mi smo sada imali negdje oko četrdesetak djece, a ovako bismo ih imali stotinjak. I nije to problem. Sada kada dođe na red Proračun, vi recite. Mi smo kao Općina do sada sufinancirali malu školu, prvi, drugi, treći i četvrti razred sa poklonom za 60,00 kuna.“

\*\*Vijećnik Miroslav Sokolić: „Do sada smo uvijek dobivali Plan i program našeg komunalnog poduzeća „Šandroprom“. Iako vezano uz njega nismo imali pravo glasati i nešto odlučivati, ali smo bar imali uvid o završnom računu i o planu i programu „Šandroproma“, a sada ga nema, pa me zanima iz kojeg razloga.“

\*Načelnik Općine Šandrovac, Josip Dekalić: „Gospodine Sokoliću, isto to pitanje postavili ste i prošle godine. Završni račun, Plan rada i sve ostalo ide u trećem mjesecu i to tako radimo već godinama.“

\*\*Vijećnik Miroslav Sokolić: „Nismo se dobro razumjeli. Ja Vas samo pitam zašto nismo dobili Plan rada i Financijski plan za 2018. godinu.“

\*Načelnik Općine Šandrovac, Josip Dekalić: „To ćete dobiti u trećem mjesecu zajedno sa svim ostalim, jer u Šandropromu godina još nije završena.“

\*\*Vijećnik Miroslav Sokolić: „A kako i zašto smo onda dobili Plan i program rada od Doma za stare i nemoćne.“

\*Načelnik Općine Šandrovac, Josip Dekalić: „Zato što su oni ustanova, a nisu poduzeće.“

\*Pročelnica JUO Općine Šandrovac, Ivana Fočić: „Gospodine Sokoliću, Dom za stare i nemoćne osobe je proračunski korisnik Općine Šandrovac, a „Šandroprom“ je samostalno trgovačko društvo čiji je osnivač Općina Šandrovac, a to je velika razlika.“

\*\*Vijećnik Miroslav Sokolić: „A zašto smo mi onda u Proračunu donosili sredstva, za „Šandroprom“, za kupovinu traktora iznos od 570.000,00 kuna ako on nije korisnik Proračuna.“

\*Načelnik Općine Šandrovac, Josip Dekalić: „Donosili smo zato, što smo ta sredstva namirili da bi se imalo sa čime raditi. I to tako možemo. Mi smo na sva ta pitanja Vama i prošle godine odgovarali i rekli Vam isto što Vam govorimo i sada. Dokle god je komunalno poduzeće u vlasništvu Općine oni mogu dobiti namjenska sredstva.“

\*Predsjedavajući zaključuje aktualni sat.

**Točka 3.**

**Usvajanje zapisnika sa 3. sjednice općinskog vijeća Općine Šandrovac**

\*Predsjedavajući je odmah na početku rekao kako su svi u materijalima za sjednicu općinskog vijeća dobili Zapisnik sa 3. sjednice općinskog vijeća, te upitao da li netko ima primjedbu na njega.

**\*\***Vijećnik Danijel Bedeković: „Ja bih želio napomenuti kako ste Vi gospodine predsjedniče prije završetka 3. sjednice vijeća rekli kako je žalosno da mi ne glasamo za nekog čovjeka koji je iz HDZ-a. A mi naime svoje odluke donosimo samo u interesu Općine, a to što je netko iz neke stranke nema veze kod glasanja. Ja mislim da Vi na tome morate poraditi.“

\* Predsjedavajući: „Ja to ne bih komentirao. I tako se razgovarali ne budemo. Jer ja to nisam rekao na vijeću, nego van vijeća.“

Predsjedavajući je Zapisnik sa 3. sjednice Općinskog vijeća Općine Šandrovac dao na glasanje.

U trenutku glasanja bilo je prisutno 11 vijećnika , te je Zapisnik sa 3. sjednice općinskog vijeća Općine Šandrovac usvojen sa 10 glasova ZA i 1 glasom SUZDRŽAN.

**(KLASA: 021-05/17-01/25, URBROJ: 2123-05-01-17-1)**

**Točka 4.**

**Usvajanje zapisnika sa 4. sjednice općinskog vijeća Općine Šandrovac.**

\*Predsjedavajući je rekao kako su svi u materijalima za sjednicu općinskog vijeća dobili Zapisnik sa 4. sjednice općinskog vijeća, te upitao da li netko ima neku primjedbu na njega.

Predsjedavajući je Zapisnik sa 4. sjednice Općinskog vijeća Općine Šandrovac dao na glasanje.

U trenutku glasanja bilo je prisutno 11 vijećnika , te je Zapisnik sa 4. sjednice općinskog vijeća Općine Šandrovac usvojen sa 8 glasova ZA i 3 glasa SUZDRŽAN.

**(KLASA: 021-05/17-01/33, URBROJ: 2123-05-03-17-1)**

**Točka 5.**

**Donošenje III. izmjena i dopuna Proračuna Općine Šandrovac za 2017. g.**

\*\*Vijećnik Miroslav Sokolić: „Ja bih volio dobiti pojašnjenje oko nekih stvari, jer ja se stalno bavim financijama, a nemam pojma o tome. Pod rashodima, na 421 – građevinski objekti, za dom Ravneš i dom Pupelica, vidio sam da u ponudi za dom Ravneš, odnosno za fasadu tog doma je preko bagatelne nabave sklopljen ugovor u iznosu od 183.665,00 kuna i dobila ga je Česma usluge, po ponudi od 14.09.2017. godine. Ivan Konjarek je bio kao najpovoljniji ponuđač za izradu krovišta 18.04.2017. godine u iznosu od 139.125,71 kuna. Kada sam ja to zbrojio došao sam do iznosa od 322.790,71 kunu, a kad pogledamo ovo sve u rebalansu Proračuna i u Proračunu to iznosi 490.000,00 kuna. To znači da smo prekoračili bagatelnu ponudu za 167.210,00 kuna, pa me zanima kako je to moguće. A isto tako se desilo i sa Pupelicom. Sklopili ste ponudu od 442.017,00 kuna, a u Proračunu tražite da se izdvoje sredstva od 649.000,00 kuna. Što je razlika od 206.983,00 kune. To je skoro 50 posto od ovoga što je sklopljeno bagatelnom nabavom.“

\*Načelnik Općine Šandrovac, Josip Dekalić: „Za dom Ravneš je bagatelna nabava išla za izvođenje fasade i za izvođenje krovišta. Materijal je kupljen godinu dana ranije, što je isto išlo bagatelnom nabavom. Bagatelna nabava nije išla za unutrašnju stolariju. Ali toga nema u rebalansu jer je rađeno prije njega. Sve imate objašnjeno i objavljeno na našim web stranicama. A isto tako koga god zanima može doći pogledati i račune.“

\*Pročelnica JUO Općine Šandrovac, Ivana Fočić: „Mi prema Ministarstvu regionalnog razvoja i fondova Europske unije moramo točno specificirati svaki račun i dostaviti dokaz za svaku kunu koju smo potrošili. Svi naši računi i papiri su tako prošli kroz ministarstvo i sve je uredno i javno i tko god želi može doći i vidjeti svu dokumentaciju.“

\*Načelnik Općine Šandrovac, Josip Dekalić: „Kad smo već kod toga, u srijedu dolazi gospodin Žunac, državni tajnik, u obilazak domova u Pupelici i Ravnešu. U 15,00 sati bi trebao biti u Ravnešu. Pa ja ovim putem pozivam vijećnike, da tko želi dođe i vidi što se je to tamo napravilo.“

\*\*Vijećnik Miroslav Sokolić: „Vi kažete da je to bila bagatelna nabava?“

\*Pročelnica JUO Općine Šandrovac, Ivana Fočić: „Sve vam je na web stranici.“

\*\*Vijećnik Miroslav Sokolić: „Ja sam na web stranici pročitao da je to javna nabava. Pa ne znam jesam li ja nešto krivo vidio. Molim vas da se to stavi u zapisnik da se zna, jer i ja mogu pogriješiti, samo meni te neke cifre ne štimaju. I računajte na to da ću doći kod vas pogledati te račune.“

\*Referent za računovodstvo i financije Općine Šandrovac, Dajana Perhot: „Gospodine Sokoliću, Vas muči na rebalansu, na domu Ravneš, zašto je povećanje 210.000,00 kuna u

konačnici, da bi bio novi plan 460.000,00 kuna za troškove, na stavci 421493, jel tako? Vi pričate o razlici sa bagatelnom nabavom, ali to Vam nisu svi troškovi. Na toj stavci Vam postoje i „Šandroprom“, „Cooling“, „Vodoterm“, „To-to“, Promet Vedriš, Gradnja Invest, Ured ovlaštenog inženjera „Carek Ljuba“ i tako dalje. Znači tu vam nisu samo Česma usluge i tesar Konjarek, nego su tu i drugi popratni troškovi koje sam vam sada nabrojala.“

\*Načelnik Općine Šandrovac, Josip Dekalić: „Gospodo, ja vam ovako predlažem, kada objekt bude skroz završen svi ćete dobiti konačno izvješće koliki su bili troškovi na domu u Ravnešu, a isto tako i na domu u Pupelici.“

U trenutku glasanja bilo je prisutno 11 vijećnika, te su III. izmjene i dopune Proračuna Općine Šandrovac za 2017. g. usvojene sa 9 glasova ZA i 2 glasa SUZDRŽAN.

**(KLASA: 400-06/17-01/22, URBROJ: 2123-05-01-17-1)**

**Točka 6.**

**Donošenje Proračuna Općine Šandrovac za 2018. g. i projekcija Proračuna za 2019. i 2020. godinu (opći i posebni dio Proračuna i Plan razvojnih programa).**

\*\*Vijećnik Miroslav Sokolić: „Na ostalim rashodima za zaposlene, 312, zanima me ovaj regres za godišnji odmor i božićnica, da li je u tim sredstvima isplaćena i božićnica općinskom načelniku ili regres?“

\*Referent za računovodstvo i financije Općine Šandrovac, Dajana Perhot: „Ne, načelniku se ne isplaćuje ni božićnica, ni regres.“

\*\*Vijećnik Sven Perec: „Što sve ulazi u ovu točku sufinanciranje karata bazen, tu je 100.000,00 kuna stavljeno?“

\*Načelnik Općine Šandrovac, Josip Dekalić: „Tu se radi o tome da bazen ne može poslovati bez našeg sufinanciranja. Stavljen je taj iznos zbog slučaja da se slučajno ponovi ljeto kao prije dvije godine, kada je gotovo cijelo vrijeme bila kiša, a mi moramo na bazenu imati zaposlene ljude koji rade bez obzira da li vrijeme dozvoljava kupanje ili ne. Tako da su ti novci stavljeni kao svojevrsna rezerva u slučaju lošeg vremena.“

\*\*Vijećnik Sven Perec: „Subvencije poljoprivrednici, isto 100.000,00 kuna, na šta se to točno odnosi?“

\*Načelnik Općine Šandrovac, Josip Dekalić: „Taj program će ići kao pomoć poljoprivrednicima iduće godine i zbog toga je u Proračunu, a mi za njega moramo dobiti odobrenje od ministarstva poljoprivrede.“

U trenutku glasanja bilo je prisutno svih 11 vijećnika, te je Proračun Općine Šandrovac za 2018. g. i projekcije Proračuna za 2019. i 2020. godinu (opći i posebni dio Proračuna i Plan razvojnih programa) usvojen jednoglasno, sa 11 glasova ZA.

**(KLASA: 400-06/17-01/23, URBROJ: 2123-05-01-17-1)**

\*Načelnik Općine Šandrovac, Josip Dekalić: „Ovaj dio za koji je gospodin Kurtak pitao, vezano uz darove za djecu. To ćemo onda ubaciti u Proračun, jer za to imamo vremena.“

**Točka 7.**

**Donošenje Odluke o izvršenju Proračuna Općine Šandrovac u 2018.g.**

U trenutku glasanja bilo je prisutno 11 vijećnika, te je Odluka o izvršenju Proračuna Općine Šandrovac u 2018.g.usvojena sa 11 glasova ZA.

**(KLASA: 400-06/17-01/24, URBROJ: 2123-05-01-17-1)**

**Točka 8.**

**Donošenje Programa investicijskog održavanja, gradnje objekata i uređaja komunalne infrastrukture u 2018. g. na području općine Šandrovac.**

U trenutku glasanja bilo je prisutno svih 11 vijećnika, te je Program investicijskog održavanja, gradnje objekata i uređaja komunalne infrastrukture u 2018. g. na području općine Šandrovac usvojen sa 11 glasova ZA.

**(KLASA: 400-06/17-01/25, URBROJ: 2123-05-01-17-1)**

**Točka 9.**

**Donošenje Programa održavanja komunalne infrastrukture u 2018. g.**

U trenutku glasanja bilo je prisutno 11 vijećnika, te je Program održavanja komunalne infrastrukture u 2018. g. usvojen jednoglasno, sa 11 glasova ZA.

**(KLASA: 400-06/17-01/26, URBROJ: 2123-05-01-17-1)**

**Točka 10.**

**Donošenje Programa javnih potreba u kulturi 2018. g.**

U trenutku glasanja bilo je prisutno svih 11 vijećnika, te je Program javnih potreba u kulturi 2018. g. usvojen jednoglasno, sa 11 glasova ZA.

**(KLASA: 400-06/17-01/27, URBROJ: 2123-05-01-17-1)**

**Točka 11.**

**Donošenje Programa Javnih potreba u sportu u 2018. g.**

\*\*Vijećnik Slaven Kurtak: „Što se tiče planiranih sredstava za općinski nogometni klub i za sportsku ribolovnu udrugu. Tu piše sportskoj ribolovnoj udruzi 5.000,00 kuna, općinskom nogometnom klubu 50.000,00 kuna, pa me zanima da li se može što promijeniti da se poveća nešto ribolovnoj udruzi.“

\*Načelnik Općine Šandrovac, Josip Dekalić: „Proračun smo sada izglasali. To smo trebali prije mijenjati.“

U trenutku glasanja bilo je prisutno 11 vijećnika, te je Programa Javnih potreba u sportu u 2018. g. usvojen sa 11 glasova ZA.

**(KLASA: 400-06/17-01/28, URBROJ: 2123-05-01-17-1)**

**Točka 12.**

**Donošenje Programa socijalno-zdravstvenih potreba i humanitarnih udruga i zajednica Općine Šandrovac za 2018. g.**

U trenutku glasanja bilo je prisutno svih 11 vijećnika, te je Program socijalno-zdravstvenih potreba i humanitarnih udruga i zajednica Općine Šandrovac za 2018. g. usvojen jednoglasno, sa 11 glasova ZA.

(**KLASA: 400-06/17-01/29, URBROJ: 2123-05-01-17-1)**

**Točka 13.**

**Donošenje Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2018. g.**

U trenutku glasanja bilo je prisutno 11 vijećnika. Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2018. g. usvojen je sa 11 glasova ZA.

(**KLASA: 400-06/17-01/30, URBROJ: 2123-05-01-17-1)**

**Točka 14.**

**Donošenje Programa raspolaganja prihodima dobivenim od naknade za zadržavanje nezakonito izgrađenih zgrada na području Općine Šandrovac u 2018. g.**

U trenutku glasanja bilo je prisutno 11 vijećnika. Program raspolaganja prihodima dobivenim od naknade za zadržavanje nezakonito izgrađenih zgrada na području Općine Šandrovac u 2018. g. usvojen je sa 11 glasova ZA.

(**KLASA: 400-06/17-01/31, URBROJ: 2123-05-01-17-1)**

**Točka 15.**

**Donošenje Programa korištenja sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2018. g.**

U trenutku glasanja bilo je prisutno 11 vijećnika. Program korištenja sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2018. g., usvojen je sa 11 glasova ZA.

(**KLASA: 400-06/17-01/32, URBROJ: 2123-05-01-17-1)**

**Točka 16.**

**Donošenje Odluke o prijenosu poslova uz utvrđivanje, evidentiranje, nadzor, naplatu i ovrhu općinskih poreza na poreznu upravu u 2018.g.**

U trenutku glasanja bilo je prisutno 11 vijećnika. Odluka o prijenosu poslova uz utvrđivanje, evidentiranje, nadzor, naplatu i ovrhu općinskih poreza na poreznu upravu u 2018.g., usvojena je sa 11 glasova ZA.

(**KLASA: 400-06/17-01/33, URBROJ: 2123-05-01-17-1)**

**Točka 17.**

**Donošenje Odluke o raspoređivanju sredstava političkim strankama zastupljenim u Općinskom vijeću Općine Šandrovac u 2018. godini**.

\*\*Vijećnik Miroslav Sokolić: „Slažem se s ovim da je donesena odluka o 1.000,00 kuna. Sad me zanima vezano uz Hrvatsku seljačku stranku, oni dobivaju 5.000,00 kuna, a koliko ja znam vi ste jednog vijećnika isključili iz stranke.“

\*Pročelnica JUO Općine Šandrovac, Ivana Fočić: „Hrvatskoj seljačkoj stranci neće ništa sredstava biti smanjeno, nego sve ostaje kako je bilo. Imate članak Zakona o financiranju političkih aktivnosti i izborne promidžbe, bitno vam je koliko je bilo vijećnika u trenutku konstituiranja i to je mjerodavno.“

U trenutku glasanja bilo je prisutno 11 vijećnika. Odluka o raspoređivanju sredstava političkim strankama zastupljenim u Općinskom vijeću Općine Šandrovac u 2018. godini, usvojena je sa 11 glasova ZA.

(**KLASA: 006-01/17-01/1, URBROJ: 2123-05-01-17-1)**

**Točka 18.**

**Donošenje Odluke o isplati jednokratne pomoći za opremu novorođenog djeteta u obitelji na području Općine Šandrovac u 2018. g.**

\*\*Vijećnik Slaven Kurtak: „Mi sada ovdje raspravljamo o 2018. godini i o 1.000,00 kuna, a jako se dobro svi sjećamo prije tri godine kada smo imali jedanaest ili dvanaest trudnica u selu i onda je načelnik izjavio da će svakoj toj trudnici isplatiti 1.000,00 kuna, a kada je došlo do toga da se isplati, onda je rečeno da neće biti ništa od toga. Sada me samo zanima da li će i ovo uopće bit realizirano.“

\*Pročelnica JUO Općine Šandrovac, Ivana Fočić: „Svaka naša odluka do sada je bila realizirana. Ali nije za svaku godinu na vijeću donesena ista odluka.“

U trenutku glasanja bilo je prisutno 11 vijećnika. Odluka o isplati jednokratne pomoći za opremu novorođenog djeteta u obitelji na području Općine Šandrovac u 2018. g. usvojena je sa 11 glasova ZA.

(**KLASA: 510-01/17-01/1, URBROJ: 2123-05-01-17-1)**

**Točka 19.**

**Donošenje Odluke o donošenju Programa o bespovratnim potporama za poticanje razvoja poduzetništva na području Općine Šandrovac u 2018. g.**

U trenutku glasanja bilo je prisutno 11 vijećnika. Odluka o donošenju Programa o bespovratnim potporama za poticanje razvoja poduzetništva na području Općine Šandrovac u 2018. g. usvojena je sa 11 glasova ZA.

(**KLASA: 402-07/17-01/1, URBROJ: 2123-05-01-17-1)**

**Točka 20.**

**Donošenje Odluke o isplati jednokratne novčane pomoći studentima sa područja Općine Šandrovac u 2018. godini.**

U trenutku glasanja bilo je prisutno 11 vijećnika. Odluka o isplati jednokratne novčane pomoći studentima sa područja Općine Šandrovac u 2018. godini, usvojena je sa 11 glasova ZA.

(**KLASA: 604-01/17-01/2, URBROJ: 2123-05-01-17-1)**

**Točka 21.**

**Davanje suglasnosti na izvješće o obavljenoj reviziji učinkovitosti gospodarenja poljoprivrednim zemljištem u vlasništvu RH na području Općine Šandrovac za razdoblje 2014. do 2016. godine.**

U trenutku glasanja bilo je prisutno 11 vijećnika. Suglasnost na izvješće o obavljenoj reviziji učinkovitosti gospodarenja poljoprivrednim zemljištem u vlasništvu RH na području Općine Šandrovac za razdoblje 2014. do 2016. godine, usvojena je sa 11 glasova ZA.

(**KLASA: 041-01/17-01/2, URBROJ: 2123-05-01-17-1)**

**Točka 22.**

**Donošenje Odluke o provođenju popisa i osnivanju Povjerenstva za popis dugotrajne imovine općine Šandrovac.**

U trenutku glasanja bilo je prisutno 11 vijećnika. Odluka o provođenju popisa i osnivanju Povjerenstva za popis dugotrajne imovine općine Šandrovac usvojena je sa 11 glasova ZA.

(**KLASA: 406-08/17-01/2, URBROJ: 2123-05-01-17-1)**

**Točka 23.**

**Donošenje Odluke o imenovanju ovlaštenih predstavnika Općine Šandrovac kao javnog naručitelja u postupcima javne nabave i bagatelne nabave u 2018.g.**

\*\*Vijećnik Miroslav Sokolić: „Zanima me da li je Mirjana Saks bila predstojnik u uredu državne uprave.“

\*Pročelnica JUO Općine Šandrovac, Ivana Fočić: „Ne, to je kćer gospođe Branke Saks, koja je bila predstojnica ureda državne uprave u Bjelovarsko – bilogorskoj županiji, a nedavno je otišla u mirovinu.“

\*\*Vijećnik Miroslav Sokolić: „A da li je gospođa Branka Saks prije bila ovlašteni predstavnik za javnu nabavu.“

\*Načelnik Općine Šandrovac, Josip Dekalić: „Ne, ona to nikada nije bila.“

\*\*Vijećnik Miroslav Sokolić: „Zanimaju me sada ovi članovi, pod rednim brojem 5., 6. i 7. da li oni moraju biti tu ili ne moraju. I da li mi možemo predložiti nekog drugog. Ivana Fočić što mora biti to je u redu, ali zašto Sandra Sedlanić, administrativni referent, Dajana Perhot, računovodstveni referent i Martina Bedeković? Da li to znači da ćemo ovu Martinu Bedeković zaposliti do kraja, da će ona ostati kao još jedan djelatnik u Općini?“

\*Pročelnica JUO Općine Šandrovac, Ivana Fočić: „Da li Vi mene pitate o predstavnicima koji su ovdje navedeni ili o zapošljavanju Martine Bedeković?“

\*\*Vijećnik Miroslav Sokolić: „Pitam vas za broj 5., 6. i 7.“

\*Pročelnica JUO Općine Šandrovac, Ivana Fočić: „One su tu zato što mogu biti.“

\*\*Vijećnik Miroslav Sokolić: „A da li može biti netko drugi?“

\*Pročelnica JUO Općine Šandrovac, Ivana Fočić: „Koga biste vi predložili? Mi smo predložili ovo jer u svim općinama taj posao rade referenti. A otvaranje je uvijek javno i vi svaki puta možete biti prisutni na otvaranju. A ovi članovi su predloženi zbog znanja što trebaju raditi.“

\*Predsjedavajući: „Netko te materijale mora pisati i napraviti sve zapisnike. Vi možete predložiti nekoga, ali ne znam koliko će to biti funkcionalno.“

U trenutku glasanja bilo je prisutno 11 vijećnika. Odluka o **imenovanju ovlaštenih predstavnika Općine Šandrovac kao javnog naručitelja u postupcima javne nabave i bagatelne nabave u 2018.g.** usvojena je sa 10 glasova ZA i 1 glasom SUZDRŽAN.

(**KLASA: 406-01/17-01/1, URBROJ: 2123-05-01-17-1)**

**Točka 24.**

**Donošenje Odluke o nabavi službenog automobila za potrebe općine Šandrovac.**

\*Načelnik Općine Šandrovac, Josip Dekalić: „Ovdje se radi o tome da je ovaj automobil koji imamo u Općini star pet godina i da smo ga otkupili. Nadalje, vozilo koje je u vlasništvu Doma za stare i nemoćne osobe sada je staro jedanaest godina, pa smo razmišljali o tome da kada bi Općina nabavila novo vozilo, da se ovo naše dosadašnje vozilo, Odlukom koju biste vi donijeli, preda Domu za stare i nemoćne osobe. Tada bi Dom za stare i nemoćne osobe da dotirao svoje vozilo „Šandropromu“. Jer „Šandroprom“ ima Fiat Una starog dvadeset godina i on jednostavno više ne može proći tehnički pregled za registraciju. Pa da se ne kupuje novi automobil za potrebe „Šandroproma“, mislili smo sve na ovaj način zamijeniti. To je naš prijedlog. Pri kupnji novog automobila, opet bismo išli na leasing od 5 godina, a cijena rate bi bila nekih 1.800,00 – 1.900,00 kuna mjesečno. Išli bismo na javnu nabavu, da vozilo bude otprilike ovakve veličine.“

\*\*Vijećnik Sven Perec: „Budući da „Šandroprom“ nije korisnik općinskog Proračuna, onda bi si on sam mogao kupiti neko vozilo. Ja mislim da ni vozilo od pet, a ni vozilo od jedanaest godina nije jako staro, u prosjeku mi svi ovdje vozimo vozila starija od deset – dvanaest godina.“

U trenutku glasanja bilo je prisutno 11 vijećnika. Odluka o nabavi službenog automobila za potrebe općine Šandrovac nije usvojena sa 5 glasova ZA i 6 glasova PROTIV.

**Točka 25.**

**Odluka o II. izmjenama i dopunama Odluke o nerazvrstanim cestama na području Općine Šandrovac.**

U trenutku glasanja bilo je prisutno 11 vijećnika. Odluka o II. izmjenama i dopunama Odluke o nerazvrstanim cestama na području Općine Šandrovac usvojena je sa 11 glasova ZA.

(**KLASA: 340-01/17-01/2, URBROJ: 2123-05-01-17-1)**

**Točka 26.**

**Donošenje Analize stanja sustava zaštite i spašavanja na području Općine Šandrovac za 2017. godinu.**

U trenutku glasanja bilo je prisutno 11 vijećnika. Analiza stanja sustava zaštite i spašavanja na području Općine Šandrovac za 2017. godinu usvojena je sa 11 glasova ZA.

(**KLASA: 810-01/17-01/3, URBROJ: 2123-05-01-17-1)**

**Točka 27.**

**Donošenje Godišnjeg plana razvoja sustava civilne zaštite na području Općine Šandrovac za 2018. godinu.**

U trenutku glasanja bilo je prisutno 11 vijećnika. Godišnji plan razvoja sustava civilne zaštite na području Općine Šandrovac za 2018. godinu usvojen je sa 11 glasova ZA.

(**KLASA: 810-01/17-01/4, URBROJ: 2123-05-01-17-1)**

**Točka 28.**

**Davanje Suglasnosti na I. Izmjene i dopune Financijskog plana Doma za starije i nemoćne osobe Šandrovac za 2017. g.**

U trenutku glasanja bilo je prisutno 11 vijećnika. Izmjene i dopune Financijskog plana Doma za starije i nemoćne osobe Šandrovac za 2017.g. usvojene su sa 11 glasova ZA.

(**KLASA: 501-01/17-01/10, URBROJ: 2123-05-01-17-1)**

**Točka 29.**

**Davanje Suglasnosti na Financijski plan Doma za starije i nemoćne osobe Šandrovac za 2018. g. i projekcije za 2019. i 2020. godinu.**

\*\*Vijećnik Miroslav Sokolić: „Ja se slažem sa svime ovdje navedenim. Znam da smo Proračun već donijeli onakav kakav je, ali samo želim reći ako će vam faliti novaca, da ćemo mi predložiti da vam Općina još više dotira za pomoć za smještaj korisnika sa područja naše Općine.“

U trenutku glasanja bilo je prisutno 11 vijećnika. Suglasnost na Financijski plan Doma za starije i nemoćne osobe Šandrovac za 2018.g. i projekcije za 2019. i 2020. godinu usvojena je sa 11 glasova ZA.

(**KLASA: 501-01/17-01/11, URBROJ: 2123-05-01-17-1)**

**Točka 30.**

**Donošenje Odluke o kriterijima i načinu ostvarenja prava na dotiranje troškova smještaja u Domu za starije i nemoćne osobe „Šandrovac“ u 2018. godini.**

\*Načelnik Općine Šandrovac, Josip Dekalić: „Htio bi reći da smo mi otpočetka krenuli sa pomoći našim ljudima koji su smješteni u Domu za stare i nemoćne osobe. Svi mi jako dobro znamo kakva je situacija i kakve su mirovine i kako je imovinsko stanje kod naših ljudi sve teže. S obzirom da je sada nešto bolja financijska situacija u Općini nego prije, mi predlažemo da stanovnici s područja naše općine koji su smješteni u Domu za stare i nemoćne osobe imaju 1.000,00 kuna pomoći od Općine. Nadam se da ćemo ovim dosta pomoći. Mi između ostalog pomažemo i oko nabave opreme i popravaka određenih kvarova koji se događaju u Domu za stare i nemoćne osobe.“

\*\*Vijećnik Danijel Bedeković: „Ja se apsolutno slažem sa time da treba pomoći svim socijalno osjetljivim stanovnicima, ali ako se dobro sjećam na drugoj ili prvoj sjednici općinskog vijeća smo mi predložili da se ona odluka koja je bila predložena na 500,00 kuna podigne na 1.000,00 kuna. Onda to nije prošlo. Sada ovo vi predlažete i sada će proći, a ne znamo što se to u mjesec dana moglo promijeniti, bilo u općini, bilo u Domu za stare i nemoćne osobe.“

\*\*Vijećnik Slaven Kurtak: „Mi smo tada pitali ravnatelja da li im je potrebno tih 1.000,00 kuna ili da ostane 500,00 i nitko se nije izjasnio, a sad nakon mjesec dana vi to ponovno predlažete.“

\*Načelnik Općine Šandrovac, Josip Dekalić: „ Da, ali mi sada donosimo Odluku za slijedeću godinu, od 01.01. do 31.12.2018. godine. A onda krajem te godine, ćemo ponovno morati donijeti odluku za 2019. godinu, da li ostaje tih 1.000,00 kuna ili se nešto mijenja.“

\*\*Vijećnik Slaven Kurtak: „Znači da se ta Odluka donijela prije mjesec dana ona bi vrijedila samo do 31.12.2017. godine.?“

\*Načelnik Općine Šandrovac, Josip Dekalić: „Da. Samo da vam kažem još nešto. Kod nas postoji cenzus. Znači onaj tko ima višu mirovinu nego što je cijena Doma za stare i nemoćne osobe, on ne dobiva tih 1.000,00 kuna. Jer nije fer da onaj tko ima mirovinu u iznosu od 4.000,00 ili 5.000,00 kuna dobije isto kao i onaj čija mirovina nije dovoljna ni za to da pokrije samo cijenu smještaja u Domu za stare i nemoćne osobe. Zato u ovoj Odluci i piše tko i na koji način ima pravo na to sufinanciranje.“

\*\*Vijećnik Miroslav Sokolić: „Recite nam u kojem članku to piše. Koliko sam ja shvatio po govoru načelnika, dok se sada nije ispravio, da svi mještani Općine Šandrovac imaju pravo na dotaciju od 1.000,00 kuna, bez obzira na to koliki im je iznos mirovine, makar on bio i 10.000,00 kuna. Sad vi meni recite u kojem članku piše da se to odnosi samo na socijalno ugrožene. Jer po ovome što sam ja pročitao, vi ste rekli da se to odnosi na sve mještane Općine Šandrovac.“

\*Pročelnica JUO Općine Šandrovac, Ivana Fočić: „Članak 3., stavak 4.“

\*\*Vijećnik Miroslav Sokolić: „Ja ovo govorim iz razloga što smo mi vodili velike borbe. Dečki to ne znaju jer tada nisu bili u vijeću, kada smo mi htjeli predložiti sufinanciranje na 1.000,00 kuna pa vi to niste htjeli, pa ste smanjivali na 500,00 kuna, pa se sad opet vraćamo na 1.000,00 kuna.“

\*Načelnik Općine Šandrovac, Josip Dekalić: „Još nešto gospodo ako netko i nema pravo na to sufinanciranje, a tamo je smješten i nema sredstava za recimo lijekove mi i takvim ljudima pomognemo. Tako smo npr. gospodinu Zdelaru koji ima točno dovoljno sredstava za smještaj, mi odobrili još 500,00 kuna za lijekove. Sada tamo imamo i našeg branitelja, gospodina Ivu Kardum, kojem isto tako pomažemo. Do sad smo mu pomogli ispred Općine, ja kao načelnik, koji mogu odobriti iznos po 1.000,00 ili 2.000,00 kuna za lijekove. On naime ima problem jer ima mirovinu manju nego što košta Dom i sad će mu ovo sufinanciranje taman pokriti taj trošak. Ali to mu svejedno neće biti dovoljno za one koji ostaju živjeti kod kuće. Mi smo mu zato zaposlili i unuka ovdje preko javnih radova, tako da nismo baš ne osjetljivi.“

U trenutku glasanja bilo je prisutno 11 vijećnika. Odluka o kriterijima i načinu ostvarenja prava na dotiranje troškova smještaja u Domu za starije i nemoćne osobe „Šandrovac“ u 2018. godini usvojena je sa 11 glasova ZA.

(**KLASA: 501-01/17-01/12, URBROJ: 2123-05-01-17-1)**

\*Načelnik Općine Šandrovac, Josip Dekalić: „Štovana gospodo, s obzirom da smo mi uvijek za zadnju sjednicu znali pripremiti jedan domjenak, zadnji puta je to i bilo priređeno, ali znate i sami kako je to sve prošlo, a nismo znali ni hoće li sada završiti isto tako. Zato vas sada pozivam 27.12.2017. godine, kada nam u posjetu dolazi državni tajnik, da onda taj domjenak napravimo u prisustvu njega. Ne znamo hoće li to biti u Ravnešu ili ovdje u Šandrovcu, no o tome ćete još biti obaviješteni. Ja vam želim za Božićne praznike sve najbolje, za 2018. godinu puno zdravlja i sreće. Budite racionalni, svi mi moramo dobro razmisliti, jer puno naših odluka koje ovdje donosimo donosi ili korist ili štetu mještanima ove Općine. Za slijedeću godinu ukazuje nam se još više sredstava, evo izgleda da smo prošli na cesti Mali Šandrovac – Šašnjevac, što nam nosi preko 3.000.000,00 kuna, tako da imamo šanse još bolje i još uspješnije poslovati. Sve najbolje svima još jednom.

Predsjednik općinskog vijeća Općine Šandrovac zaključuje sjednicu u 11,30 sati.

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**Ranko Ormanović**